Diari Oficial de la Generalitat Valenciana


Sumari del DOGV 2605, del 16-10-1995 (1995/836424)

ORDRE de 10 d'octubre de 1995, del conseller d'Obres Públiques, Urbanisme i Transports, per la qual es prenen mesures en relació amb el tancament del Pla d'Habitatge 92-95.
----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/10/10/(2)/dof/vci/html**

### Dades del document

Número de DOGV
:   2605

Data del DOGV
:   16-10-1995

Secció del DOGV
:   DISPOSICIONS GENERALS

Número del document
:   1995/836424


Data del document
:   10-10-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

ORDRE de 10 d'octubre de 1995, del conseller d'Obres Públiques, Urbanisme i Transports, per la qual es prenen mesures en relació amb el tancament del Pla d'Habitatge 92-95.  
D'acord amb el que estableix, tant en l'exposició de motius com en l'apartat 2n de l'article 3r, el Reial Decret 1.932/1991, de 20 de desembre, correspon a la comunitat autònoma, d'una banda, reconéixer el dret al subsidi dels préstecs qualificats i a les subvencions per a actuacions protegibles en matèria d'habitatge a càrrec dels pressupostos estatals, i de l'altra, concedir ajudes en aquesta matèria a càrrec dels propis pressupostos.  
El que disposa el Reial Decret 1.932/1991, de 20 de desembre, es va plasmar en el Conveni sobre Actuacions d'Habitatge i Sòl, subscrit entre la Generalitat Valenciana i el Ministeri d'Obres Públiques, Transports i Medi Ambient, en el marc del Pla d'Habitatge 92-95.  
D'altra banda, l'article 3r de l'esmentat Reial Decret 1.932/1991 disposa que el finançament qualificat que aquest regula s'ajustarà, pel que fa a volum i assignació de recursos, als límits i condicions establerts en el capítol V d'aquest reial decret.  
Els articles 48 i següents del capítol V del Reial Decret 1.932/1991, al seu torn, fan referència a la fixació de recursos estatals per a atendre al finançament qualificat derivat del Pla d'Habitatge 92-95, com també als convenis que s'han de subscriure amb les entitats de crèdit i amb les comunitats autònomes en desplegament del pla.  
Així mateix, el Decret 55/1992, de 30 de març, del Govern Valencià, estableix en l'article 2n la concessió de subvencions per a actuacions protegibles en matèria d'habitatge a càrrec dels pressupostos de la Generalitat Valenciana, sempre dins les disponibilitats pressupostàries establertes en cada exercici.  
En relació amb tot el que s'ha dit anteriorment, el Conveni sobre Actuacions d'Habitatge i Sòl subscrit entre la Generalitat Valenciana i el Ministeri d'Obres Públiques, Transports i Medi Ambient, al qual ja s'ha fet referència abans, estableix com a objectius que s'han d'aconseguir la promoció de 48.179 actuacions en matèria d'habitatge, objectiu que ha estat àmpliament superat.  
L'Ordre de 26 de setembre de 1995, comunicada del Ministeri d'Obres Públiques, Transports i Medi Ambient, que tot seguit es reprodueix, regula el tancament ordenat del sistema de finançament de les actuacions protegibles del Pla 1992-1995. Així , disposa:  
«Ordre de 26 de setembre de 1995, del Ministeri d'Obres Públiques, Transports i Medi Ambient.  
El capítol V del Reial Decret 1.932/1991, de 20 de desembre, regula el contingut de les relacions interadministratives i amb les entitats de crèdit a fi d'ordenar la gestió i el compliment dels objectius establerts en el Pla d'Habitatge 1992-1995.  
L'evolució globalment positiva d'aquest que, amb la col·laboració de tots els agents implicats, ha permès cobrir els objectius previstos en l'àmbit nacional abans del 31 de desembre de 1995, aconsellen aprovar, d'acord amb els criteris acordats en la Conferència Sectorial de l'Habitatge, realitzada a Madrid el passat dia 12 de setembre, les normes de tancament següents:  
Primer. Els serveis competents de la Direcció General per a l'Habitatge, l'Urbanisme i l'Arquitectura tornaran a l'expedidor tots els expedients de concessió de préstecs qualificats corresponents a qualificacions o visats que hagen estat resolts després del 15 d'octubre de 1995 per a totes les comunitats autònomes, llevat de les comunitats de les Illes Balears, Cantàbria i Madrid, per a les quals aquest termini es fixa en el dia 31 de l'any i el mes esmentat.  
Segon. Els expedients de qualificació o visat conformats pels organismes competents de les comunitats autònomes que intervenen en el Pla 1992-1995, per complir els requisits generals, inclòs el de la data límit esmentada en l'apartat primer d'aquesta ordre, però que no obtinguen durant 1995 el finançament qualificat establert per al Pla 1992-1995, podran acollir-se en les disposicions transitòries de la normativa estatal de finançament a l'habitatge que entre en vigor el 1996, com a susceptibles de ser finançats d'acord amb els criteris vigents en la normativa actual.  
Tercer. Aquesta ordre es comunicarà a les comunitats autònomes i a les entitats de crèdit col·laboradores en el Pla 1992-1995».  
Per tot això, i per a l'aplicació com cal de l'ordre ministerial esmentada, és convenient que la Generalitat Valenciana adopte les seues pròpies mesures en relació amb aquest tancament, cosa que estableix aquesta ordre, en l'elaboració de la qual s'ha donat audiència a la Federació d'Associació de Veïns de la Comunitat Valenciana, la Federació Valenciana de Municipis i Províncies, la Federació Valenciana de la Construcció, la Unió de Consumidors de la Comunitat Valenciana, la Federació de Consumidors i Usuaris de la Comunitat Valenciana, l'Associació Provincial d'Empresaris de l'Edificació, l'Associació Provincial de Constructors i Promotors de València, l'Associació de Promotors d'Alacant, la Federació de Constructors d'Alacant, l'Associació Provincial d'Empreses de la Construcció de Castelló, l'Associació Espanyola de Promotors d'Habitatges Socials, el Col·legi Oficial d'Arquitectes de la Comunitat Valenciana, el Col·legi Oficial d'Aparelladors i Arquitectes Tècnics de la Comunitat Valenciana, l'Institut Valencià d'Habitatge, SA, el Col·legi Oficial d'Agents de la Propietat Immobiliària i l'Associació Valenciana de Consumidors i Usuaris. Per tot això,  
ORDENE  
Article primer  
1. Podran optar al finançament qualificat establert pels reials decrets 1.932/1991, de 20 de desembre, i 726/1993, de 14 de maig, i pels decrets del Govern Valencià 55/1992, de 30 de març, i 23/1994, de 8 de febrer, sempre que tinguen concedides el 15 d'octubre de 1995 la qualificació provisional en habitatges de protecció oficial i rehabilitació i visat de contracte en habitatges de preu taxat, les actuacions següents:  
a) La promoció, l'adquisició i la cessió en arrendament d'habitatges de protecció oficial de nova construcció.  
b) L'adquisició a preu taxat d'altres habitatges.  
c) La rehabilitació d'edificis, habitatges, equipament comunitari primari i equipament de caràcter social, cultural o educatiu; en qualsevol de les modalitats.  
2. No obstant el que estableix el paràgraf primer d'aquest article, només podran accedir a les ajudes econòmiques directes de la Generalitat Valenciana establertes en la normativa vigent, les actuacions establertes en els apartats a) i c) del paràgraf anterior quan hagen obtingut préstec qualificat, d'acord amb el Pla 92-95.  
S'exceptuen del que disposa aquest paràgraf les actuacions de rehabilitació quan conste renúncia expressa al préstec qualificat.  
3. Així mateix, les actuacions previstes en l'apartat b) del número 1, relatives a habitatges de preu taxat, únicament podran accedir a les ajudes de la Generalitat Valenciana quan acrediten qualsevol tipus de finançament que, com a mínim, comporte el seixanta per cent del valor de taxació.  
Article segon  
1. Les sol·licituds de qualificació provisional d'habitatges de protecció oficial i rehabilitació pendents de concessió el 15 d'octubre de 1995, o presentades després d'aquesta data, no podran optar al finançament qualificat, punt aquest que es farà constar en la mateixa qualificació mitjançant una diligència expedida pels serveis territorials d'Arquitectura i Habitatge.  
2. S'aplicarà el que disposa el paràgraf anterior a les sol·licituds de visat de contracte per a l'adquisició d'habitatge de preu taxat pendents de concessió el 15 d'octubre de 1995.  
3. No es tramitaran les sol·licituds de visat de contracte per a l'adquisició d'habitatge de preu taxat que s'hagen presentat després del 15 d'octubre de 1995.  
Article tercer  
Els expedients que, tenint concedida la qualificació provisional d'habitatges de protecció oficial i rehabilitació o visat de contracte d'habitatges de preu taxat el 15 d'octubre de 1995, no complesquen les condicions establertes en els números 2 i 3 de l'article primer s'acolliran a les ajudes establertes en la normativa de finançament d'habitatge que entre en vigor el 1996 en les condicions que aquesta determine.  
DISPOSICIó ADDICIONAL  
Queden exceptuades d'aquesta ordre les actuacions de rehabilitació estructural especial i les actuacions d'habitatges de protecció oficial i rehabilitació incloses en els àmbits dels plans RIVA i RACHA.  
DISPOSICIó DEROGATòRIA  
Són derogades les disposicions d'igual o inferior rang que s'oposen al que disposa aquesta ordre.  
DISPOSICIó FINAL  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 10 d'octubre de 1995  
El conseller d'Obres Públiques, Urbanisme i Transports,  
LUIS FERNANDO CARTAGENA TRAVESEDO


Còpia Permalink ELI